钦定古今图书集成/明伦汇编/官常典/第359卷 > 朱吾弼 林秉汉
## 钦定古今图书集成/明伦汇编/官常典/第359卷 > 朱吾弼 林秉汉

按《明外史》本传：“吾弼，字谐卿，高安人。万历十七年进
士。授宁国推官，征授南京御史。大学士赵志皋族弟
学仕，为南京工部主事，以赃败。两京刑部因志皋故，
轻其罪，议调饶州通判。吾弼疏论，竟谪戍之。奏请建
国本，简阁臣，补言官，罢矿税，不报。山西巡抚魏允贞

罪。时无赖子蜂起言利，廷臣辄连章力争。帝虽不尽
从，亦未尝不容其切直。雷震皇陵，吾弼请帝廷见大
臣，讲求祖宗典制，次第举行，与天下更始。寻复言：“陛
下孝敬疏于郊庙，惕厉弛于朝讲。土木盛宫苑，榛芜
遍殿庭，群小横中外，正士困囹圄，闾阎以矿税竭，邮
传以输挽疲流亡以水旱增，郡县以征求困。草泽生
心，衣冠丧气。公卿不能补牍，台谏无从引裾，不可不
深察而改图也。”末言：“礼部侍郎郭正域疾恶严，居已
峻，不可以楚事弃。”先是，楚假王议起，首辅沈一贯阴
左右王，以正域请行勘嗾，其党钱梦皋辈逐之去。举
朝无敢留正域及言楚事者。吾弼独抗章申理。而御
史林秉汉以楚宗人戕杀巡抚，亦请详勘。且言：“王既
非假，何惮于勘。”吾弼、秉汉遂为一贯等所恶。会梦皋
京察将黜，遂讦秉汉为正域鹰犬，语侵沈鲤、杨时乔、
温纯。秉汉坐贬贵州按察司检校，而梦皋得留。郎中
刘元珍论之，反获谴。吾弼复疏直元珍，请黜梦皋，因
力诋一贯，亦忤旨。停俸一年，遂移疾去。居三年，起南
京光禄少卿，召为大理右丞。齐、楚、浙三党用事，吾弼
复辞疾归。熹宗立，召还。累迁南京太仆卿。天启五年
为御史吴裕中劾罢。秉汉，字伯昭，长泰人。按广东，亦
再疏劾李凤。既谪，寻移疾归，卒于家。天启中，赠太仆
少卿。